Document ID: 32002R2340

Rådets forordning (EF) nr. 2340/2002
af 16. december 2002
om fastsættelse af fiskerimulighederne for dybhavsbestande for 2003-2004
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur(1), særlig artikel 8, stk. 4,
under henvisning til forslag fra Kommissionen, og
ud fra følgende betragtninger:
(1) Efter artikel 4 i forordning (EØF) nr. 3760/92 skal Rådet på grundlag af den foreliggende videnskabelige rådgivning, herunder især rapporten fra Den Videnskabelige, Tekniske og Økonomiske Komité for Fiskeri, vedtage de foranstaltninger, der er nødvendige for at sikre en rationel og ansvarlig udnyttelse af ressourcerne på et bæredygtigt grundlag.
(2) Ny videnskabelig rådgivning om visse dybhavsbestande tyder på, at disse bestande er sårbare over for udnyttelse, og at fiskerimulighederne efter disse bestande bør begrænses eller reduceres for at sikre deres bæredygtighed gennem fastsættelse af samlede tilladte fangstmængder (TAC) og kvoter.
(3) Den foreliggende og sunde videnskabelige rådgivning dækker en toårig periode, og som led i en flerårig strategi er det hensigtsmæssigt, at TAC og kvoter fastsættes for en toårig periode, med forbehold af en årlig revision, som er nødvendiggjort af ny videnskabelig rådgivning.
(4) I henhold til bestemmelserne i artikel 8, stk. 4, nr. iii), i forordning (EØF) nr. 3760/92 skal Rådet, når Fællesskabet skaffer nye fiskerimuligheder inden for et fiskeri, der ikke tidligere har været omfattet af den fælles fiskeripolitik, træffe afgørelse om tildelingsmetoden under hensyn til alle medlemsstaters interesse.
(5) For at disse TAC og kvoter kan forvaltes effektivt, bør der fastsættes særlige betingelser for fiskeriet både i EF-farvande og, hvis videnskabelig rådgivning klart påviser en risiko, i farvande, som ikke hører under tredjelandes højhedsområde eller jurisdiktion.
(6) Principperne og visse procedurer for fiskeriforvaltningen bør fastlægges på EF-plan, således at medlemsstaterne kan sikre forvaltningen af de fartøjer, der sejler under deres flag.
(7) Efter artikel 2 i Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år(2) er det nødvendigt at fastslå, hvilke bestande der omfattes af de forskellige foranstaltninger, som er fastsat i nævnte forordning.
(8) Fiskerimulighederne bør udnyttes i overensstemmelse med de gældende EF-forskrifter, navnlig Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik(3), Rådets forordning (EF) nr. 2027/95 af 15. juni 1995 om indførelse af en forvaltningsordning for fiskeriindsatsen for så vidt angår visse fiskerizoner og visse fiskeressourcer i Fællesskabet(4), Rådets forordning (EF) nr. 88/98 af 18. december 1997 om fastsættelse af tekniske foranstaltninger til bevarelse af fiskeressourcerne i Østersøen, Bælterne og Øresund(5) og Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer(6) -
UDSTEDT FØLGENDE FORORDNING:
Artikel 1
1. I denne forordning fastsættes fiskerimuligheder for 2003 og 2004 for bestande af dybhavsarter gældende hvert år for fartøjer, der fører en medlemsstats flag og er registreret i en medlemsstat, i det følgende benævnt "EF-fartøjer", i områder med fangstbegrænsninger og de særlige betingelser, der gælder for udnyttelsen af disse fiskerimuligheder. Disse fiskerimuligheder revideres hvert år på baggrund af ny videnskabelig rådgivning.
2. I forbindelse med denne forordning har fiskerimuligheder form af samlede tilladte fangstmængder (TAC), der er til rådighed for EF og tildeles medlemsstaterne.
Artikel 2
Definitionerne af ICES (Det Internationale Havundersøgelsesråd) er angivet i henholdsvis Rådets forordning (EØF) nr. 3880/91 af 17. december 1991 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav(7) og Rådets forordning (EF) nr. 2597/95 af 23. oktober 1995 om indberetning af statistiske oplysninger om fangster taget af medlemsstater, der driver fiskeri i visse områder uden for det nordlige Atlanterhav(8).
Artikel 3
Fiskerimulighederne for bestande af dybhavsarter for EF-fartøjer i EF-farvande og i internationale farvande fastsættes som anført i bilag I.
Artikel 4
Fiskerimulighederne fordeles blandt medlemsstaterne, uden at dette berører:
a) udvekslinger i overensstemmelse med artikel 9, stk. 1, i forordning (EØF) nr. 3760/92
b) nye tildelinger i henhold til artikel 21, stk. 4, artikel 23, stk. 1, og artikel 32, stk. 2, i forordning (EØF) nr. 2847/93
c) supplerende landinger, der er tilladt efter artikel 3 i forordning (EF) nr. 847/96
d) mængder, der tilbageholdes efter artikel 4 i forordning (EF) nr. 847/96
e) nedsættelser efter artikel 5 i forordning (EF) nr. 847/96.
Artikel 5
I bilag II i denne forordning fastsættes for 2002 de bestande, for hvilke der gælder en præventiv eller en analytisk TAC, de bestande, som ikke er omfattet af de årsbaserede fleksibilitetsbetingelser, der er fastsat i artikel 3 og 4 i forordning (EF) nr. 847/96, og de bestande, der er omfattet af de straffekoefficienter, som er fastsat i artikel 5, stk. 2, i samme forordning.
Artikel 6
1. Fisk fra bestande, for hvilke der er fastsat fiskerimuligheder, må ikke opbevares om bord eller landes, medmindre:
a) fangsterne er taget af fartøjer fra en medlemsstat, der har en kvote, og denne kvote ikke er opbrugt, eller
b) fangsterne er et led i videnskabelige undersøgelser, som gennemføres i henhold til forordning (EF) nr. 850/98.
Alle landinger afskrives på kvoterne, medmindre det drejer sig om fangster i henhold til litra b).
2. Der vil ikke blive taget hensyn til fangster foretaget under en bifangstkvote ved beregningen af den procentvise andel af målarter, jf. artikel 5 i forordning (EF) nr. 850/98.
Artikel 7
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 2002.

Labels: 8
18
6